《鉴湖道中口占》
宋代·喻良能

轧轧篮舆鉴水滨，水纹如染草如茵。
繁红零落徐娘老，远翠低徊西子颦。
犹及残春追胜赏，不妨馀事作诗人。
胸中磊块须浇洗，未厌伤多酒入唇。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。